L'Espai d'Art Pere Pruna del Museu de Montserrat acull des d'aquest divendres i fins el proper 11 de juny una mirada retrospectiva a l'obra de l'escultora bagenca Elisa Arimany. Sota el títol 'La força d'una idea', l'exposició mostra una vintena d'obres de la col·lecció personal d'Arimany, que plasmen l'essència del seu treball escultòric representada en algunes obres de les sèries 'Pressions' i 'Catedrals'. Segons el comissari, Francesc Miralles, darrera de cada peça d'Elisa Arimany hi ha una idea, com per exemple l'opressió, la llibertat o el sentiment d'espiritualitat que mou la vivència de l'home. Miralles ha explicat que l'escultora, que mai va haver de sotmetre's a les modes del moment, és una de les escultores d'avantguarda més rellevants del segle XX i una de les autores amb més obra pública del país.  'La força d'una idea' és el títol d'una obra d'Elisa Arimany exposada als jardins Socrates Park de Nova York. A Francesc Miralles li va semblar que el títol no podia ser més adequat per l'exposició que ha comissariat amb l'objectiu de donar una visió global de l'obra d'Elisa Arimany. Miralles ha explicat que tota l'obra de l'artista gira al voltant de la idea bàsica que "d'una manera o altra la societat necessita uns suports i ha de fer forces que d'alguna manera t'aclaparen, però també et poden destruir". "Sempre hi ha la idea que per una banda estem encaixonats, i per l'altra necessitem uns suports per tirar endavant", ha concretat el comissari. Segons Miralles, l'escultura d'Elisa Arimany és fonamentalment abstracta i es caracteritza per la recerca constant d'un humanisme profund que interpel·la els grans interrogants de l'home a partir de formes geomètriques carregades de simbolisme. D'aquesta manera, Arimany combina la rotunditat de la pedra amb la fredor del ferro i la textura delicada de la ceràmica. El comissari ha explicat que Arimany no va crear mai un llenguatge com Picasso, Dalí o Miró, "sinó que ella agafa una idea i la desenvolupa a partir de diferents plantejaments i diferents materials". Per Francesc Miralles, Arimany té una gran capacitat per crear formes "suggeridores, atractives i equilibrades" i disposa d'un gran domini de l'avantguarda del segle XX, "que té totalment assumida". Tot i això, ha explicat que mai va seguir cap tipus de patró, i això li ha permès oferir una obra "veritablement original".  De formació autodidacta, Elisa Arimany va començar la seva carrera artística com a ceramista, però ben aviat va incorporar altres materials com la pedra, el ferro i el paper fet a mà a les seves obres.  El comissari ha explicat que Arimany combina l'escultura de format petit i mitjà amb peces monumentals a l'espai públic, com places o murals de rajola. De fet, les seves creacions són presents a ciutats i museus a nivell internacional, amb exposicions a diferents ciutats d'Europa i els Estats Units, on te nombroses escultures públiques com al museu d'art de Miami.

Summary: Una mostra de l'escultura d'avantguarda de l'artista bagenca Elisa Arimany s'exposa al Museu de Montserrat


El jutge del Tribunal Suprem Pablo Llarena ha denegat a Jordi Sànchez poder sortir en llibertat per anar al ple d'investidura de divendres. Tampoc accedeix a donar-li un permís penitenciari ni li permet intervenir per via telemàtica, tal i com havia sol·licitat la seva defensa. És la segon cop de porta del Suprem, que torna a impedir al candidat ser al ple (ja ho va fer el passat 12 de març). Llarena considera que es manté el risc de reiteració delictiva -el mateix argument que ja va esgrimir al març- i alerta de les "greus conseqüències" que tindria si és president. Creu també que la seva candidatura té elements que apunten "de manera marcada i racional" que, en cas de ser president, podria "trencar l'ordre constitucional". Entén que s'han garantit els seus drets polítics i que només té una limitació "parcial" ja que pot delegar el vot i s'ha pogut presentar a les eleccions. Sobre la resolució de l'ONU, diu que no es dona "cap indicació concreta" i que, a més, "no és vinculant" per al tribunal.  La decisió del jutge arriba poques hores abans de la convocatòria del ple d'investidura que el president del Parlament, Roger Torrent, va formalitzar dilluns amb Sànchez com a candidat.  En una resolució de 54 pàgines, el jutge del Suprem argumenta que considera que es manté el risc de reiteració delictiva i que, per això, no permet que Sànchez pugui assistir al ple a través de cap de les tres vies plantejades per la seva defensa.  Les "greus conseqüències" si és president  Llarena ressalta, a més, que el fet de ser candidat i poder ostentar la presidència podria "trencar l'ordre constitucional" i que podria reiterar en els mateixos delictes pels quals està en presó preventiva. A més, creu que per sobre dels drets polítics de Sànchez estan els "drets col·lectius". "Convé sobreposar la protecció dels drets polítics col·lectius sobre un lideratge que, pel seu exercici delictiu, suposi una restricció parcial del dret del processat", recull la interlocutòria.  En aquest sentit, el jutge aprofita per recordar que els drets polítics de Sànchez només estan, al seu entendre, limitats "parcialment", ja que va autoritzar la seva delegació del vot i, a més, "va poder concórrer a un procés electoral".  Llarena va més enllà i assegura que si fos president derivaria en "greus conseqüències" perquè podria reiterar en els delictes i afectar "principis i drets constitucionals i polítics de tots els ciutadans espanyol i d'aquells que constitueixen el mateix cos electoral de Catalunya".  L'ONU "no és vinculant"  En l'escrit presentat per la defensa, l'advocat Jordi Pina adjuntava la resolució que el passat 21 de març va prendre el Comitè de Drets Humans de les Nacions Unides, que instava el govern espanyol a prendre mesures cautelars per garantir els seus drets polítics. Llarena retreu a la defensa que l'adjuntés en anglès i sense traduir al castellà i diu que aquest "és l'únic element nou" respecte l'anterior petició per anar al ple.  En la resolució, el magistrat assegura que l'ONU no dona "cap indicació concreta" i que, a més, la resolució "no és vinculant" per al tribunal. Segons Llarena, és "una crida" a les autoritats espanyoles per tenir en compte la "rellevància" del seu dret polític mentre "s'aclareix la queixa" formulada per Sànchez.  "Ni suposa que el Comitè de Drets Humans faci una indicació concreta que mai pot ser vinculant per al tribunal ni tan sols s'atreveix a suggerir que la tutela cautelar dels drets polítics del processat hagi de passar per l'adopció d'algunes de les mesures sol·licitades", justifica el jutge.  Segons Llarena, el fet que s'invoquin davant l'ONU els seus drets polítics i el risc que pateixin "danys irreparables" no passa per sobre de garantir que els drets de tota la comunitat es puguin "protegir de manera preferent". És a dir, que el jutge creu que garantir el dret polític de Sànchez pot lesionar els drets de la resta d'espanyols i, per tant, això justifica que no s'autoritzi un "exercici complet" que li permetés ser candidat de manera efectiva.  Les peticions de la defensa El dimarts, i després de la convocatòria formal del ple amb Sànchez com a candidat, el seu lletrat va presentar davant del jutge Llarena un escrit on li demana que adopti les mesures que facin possible que pugui exercir els seus drets polítics i assistir al debat d'investidura, convocat per aquest divendres. En l'escrit, li fa tres peticions. En primer lloc, li sol·licita que decreti la seva posada en llibertat provisional per anar al ple o, si no accedeix, li concedeixi un permís penitenciari per anar físicament al ple.  A més, i a diferència de la petició que ja va fer al març, incorpora una altra opció. Demana al jutge que permeti a Sànchez intervenir al ple a través de videoconferència desplaçant-se al lloc on el jutge estimi oportú. El lletrat distingeix entre la petició que fa sobre Sànchez i la que en el seu moment es va fer per poder investir Puigdemont a distància.  En l'escrit, l'advocat reconeix que aquest possibilitat ha estat exclosa pel Tribunal Constitucional en el cas de persones que "no es trobaven a disposició de de la justícia espanyola" (en referència a Puigdemont), però afegeix que, en el cas de Sànchez, "res impedeix acceptar aquesta opció" ja que no pot assistir al ple físicament pel fet d'estar a la presó però no per estar fora d'Espanya. En l'escrit, apunta també que aquesta opció de la videoconferència hauria d'estar posteriorment acceptada per la presidència del Parlament.  Segons intent fallit Aquest és el segon intent que la defensa de Sànchez feia per aconseguir que pugui assistir, com a candidat, al ple d'investidura. Fins ara, el jutge ha permès la delegació de vot de Sànchez –a través de la Mesa- però ja li va negar assistir al ple del passat 12 de març, quan va ser candidat per primer cop.  El jutge del Tribunal Suprem Pablo Llarena va denegar tres dies abans del ple la llibertat provisional i el permís de sortida puntual que havia sol·licitat. El jutge va prendre la decisió havent escoltat la Fiscalia però sense esperar a rebre els informes de l'advocat de l'Estat i VOX, aquí havia demanat que es posicionessin. En aquell moment, va basar la seva decisió en el "risc de reiteració delictiva" pel fet que els delictes que està investigant es van cometre –deia- mitjançant actuacions legislatives i executives clarament il·legals" que van "desatendre de manera flagrant els controls constitucionals, judicials i institucionals". En una entrevista a la 'Cadena Ser', el president del Parlament, Roger Torrent, ha expressat la seva intenció d'apel·lar a organismes internacionals si finalment el jutge del Tribunal Suprem no permetia al candidat assistir al ple d'investidura. Torrent va enviar el dilluns una carta al jutge Llarena on li demanava que pogués assistir al ple, li deia que tenia "intactes" els seus drets polítics i li recordava la resolució de l'ONU.

Summary: Llarena no permet a Jordi Sànchez assistir al ple d'investidura ni físicament ni per via telemàtica


Els preus dels habitatges nous i de segona mà a la ciutat de Barcelona en el primer trimestre d'aquest any s'han incrementat de mitjana un 12,5% en relació amb el mateix període de l'any passat, cosa que suposa el major increment que s'ha registrat en tot l'Estat, segons l'informe Tinsa IMIE Mercats Locals. Les xifres del conjunt de Catalunya indiquen que la mitjana d'increment dels pisos ha estat del 7,5% en el primer trimestre, l'augment més gran de tot l'Estat, on de mitjana han pujat només l'1,8%. Aquest increment del preu dels pisos a la ciutat de Barcelona respon a una reactivació del mercat immobiliari que ha fet que el temps per vendre un habitatge hagi caigut fins a poc més de quatre mesos quan a l'Estat el període per tancar una venda se situa en 9,9 mesos.  L'informe Tinsa analitza l'evolució dels preus dels pisos en els cinc districtes on han pujat més els preus en tot l'Estat i destaca que el districte de Ciutat Vella, amb un increment del 21,1%, és el barri espanyol on s'han incrementat més els preus ens els últims dotze mesos, seguit del districte de l'Eixample amb un augment del 15,4%. En tercer lloc està el barri madrileny de l'Hortaleza amb un increment del 14%. Tinsa destaca que en tots els districtes de la ciutat de Barcelona hi ha un augment de preus, sempre per sobre del 3%.  Els terminis per poder tancar la venda d'un pis en el conjunt de l'estat espanyol se situen en el primer trimestre en 9,9 mesos, mentre que a la ciutat de Barcelona aquest termini està situat en 4 mesos, dels més baixos de l'Estat.  Caigudes de preus a les ciutats de Girona, Tarragona i Lleida Mentre que la ciutat de Barcelona és on els preus han crescut més en tot l'Estat, amb un 12,1%, el comportament de les ciutat de Girona, Tarragona i Lleida ha estat tot el contrari amb descensos dels preus del 0,8% en el cas de Girona i Tarragona i del 2,7% en el cas de Lleida.    Per demarcacions territorials, la venda de pisos en el primer trimestre a Barcelona creix el 7,7% i a Girona el 5,6%. En sentit contrari, els preus reculen a la demarcació de Tarragona el 0,3% i el 5% a Lleida.

Summary: Els preus dels pisos a la ciutat de Barcelona pugen el 12,1% el primer trimestre, l'increment més gran de tot l'Estat


Els grups de JxCat, ERC, PSC-Units, CatECP i CUP-CC han presentat una queixa elevada a la Mesa per les "insinuacions masclistes" del president de Cs al Parlament, Carlos Carrizosa. Tots els grups menys Cs i el PPC demanen en aquest escrit que el president de la cambra, Roger Torrent, prengui mesures, "si cal disciplinàries", per tal que els diputats "es captinguin amb cortesia i respecte" a les normes d'ordre i de disciplina establertes pel Reglament. Els grups signants consideren que Carrizosa ha proferit expressions sobre les relacions personals de diputats de la cambra, "en una mostra intolerable d'insinuacions masclistes i sexistes". La sessió de control al president de la Generalitat, Quim Torra, ha acabat amb polèmica per les acusacions de corrupció de Carrizosa cap a membres del Govern i de JxCat, aquest dimecres al matí. Segons Carrizosa, l'executiu "es mou a l'entorn de la putrefacció i la corrupció" i ha citat els consellers Damià Calvet, Jordi Puigneró, i Miquel Buch.  També ha fet referència a la diputada de JxCat Aurora Madaula, a qui ha demanat explicacions per les "mossegades" de la CatDem quan Agustí Colomines n'era el director. Torrent ha retret a Carrizosa que es dirigeixi a una diputada per l'actuació de la seva parella.

Summary: JxCat, ERC, PSC, CatECP i CUP demanen a Torrent que prengui mesures per les "insinuacions masclistes" de Carrizosa


Trànsit desplega un dispositiu especial i fa una crida a “extremar la prudència" a la carretera ACN Barcelona.-El Servei Català de Trànsit (SCT) desplegarà durant la nit de Cap d'Any un dispositiu especial de circulació amb 51 controls d'alcoholèmia i drogues arreu del territori per vetllar per la seguretat a la carretera. Un total de 172 efectius dels Mossos d'Esquadra participaran en l’operatiu, que començarà a les 10 del vespre del 31 i acabarà a les 10 del matí del primer dia del 2019. Prevenir contra els efectes de l'alcohol i les substàncies estupefaents i retirar de la circulació aquells conductors que hagin begut o que s'hagin drogat és l'objectiu prioritari dels controls que es realitzaran durant la nit de Cap d'Any. El SCT ha fet una crida a “extremar la prudència" a la carretera durant la primera nit de l'any. Aquest 2018, 185 persones han perdut la vida a les carreteres catalanes El Servei Català de Trànsit ha informat que durant la nit de Cap d’Any els desplaçaments no acostumen a ser de llarg recorregut, ja que majoritàriament són a localitats veïnes i per vies ja conegudes. A més ha recordat que, encara que se circuli amb una taxa d’alcoholèmia dins dels marges legals permesos, el risc d’accident pot incrementar, ja que l’única taxa segura és 0,0%. També destaca el consum de substàncies psicoactives altera les condicions físiques i psíquiques, cosa que comporta un risc greu a la carretera. “El consum d’alcohol o altres drogues té unes conseqüències tràgiques quan es combina amb la conducció”, de fet “es considera un dels principals factors concurrents de la sinistralitat viària”. Segons les dades de l’Institut de Medicina Legal del 2017, el 38% dels conductors morts en accidents de trànsit a Catalunya van donar positiu en consum en alguna d’aquestes tres substàncies: alcohol, drogues o psicofàrmacs. En el 30,7% de les víctimes mortals es va detectar presència d’alcohol i en un 13,3%, drogues o psicofàrmacs.

Summary: 51 controls d'alcoholèmia i droga durant la nit de Cap d’Any


Fins a 150 aficionats a la informàtica i els videojocs es donen cita aquest cap de setmana a Tàrrega en la setena edició de Targalan, la Lan Party de la capital de l'Urgell. Durant 48 hores ininterrompudes podran jugar interconnectats i compartir continguts en xarxa. Com a novetat, els dos populars comentaristes d'eSports Mr. Readys i  Sylphalion retransmetran per 'streaming' els tornejos que s'hi disputen. El certament també ha organitzat una exposició de consoles 'vintage' a càrrec de Retroscroll i a més de jugar, els participants a la Targalan tenen accés a les piscines municipals per poder fer front a la calor que es preveu aquest cap de setmana a la capital de l'Urgell. La Targalan se celebrarà al Pavelló Municipal de Tàrrega i ja s'ha convertit en una cita habitual a principis del mes d'agost per a tots els aficionats a la informàtica i els videojocs que juguen interconnectats i comparteixen continguts en xarxa. Des de l'Ajuntament celebren l'èxit de la cita i l'alcaldessa, Alba Pijuan, destaca la importància de donar suport a les iniciatives que impliquen la gent jove.  Una de les grans novetats de la 7a edició de la Targalan és  la presència de dos populars comentarista d'eSports amb una àmplia experiència en el sector de les retransmissions on-line de competicions de videojocs. Són Mr. Readys i  Sylphalion, que actualment són presentadors i comentaristes de diversos esdeveniments. Sylphalion explica que posar veu a una partida s'assembla al que fa un comentarista d'esports, tot i que en el cas dels videojocs, l'entorn és més "frenètic" i has de tenir uns coneixements explícits del joc que s'explica.  A Tàrrega narraran alguns tornejos per 'streaming' a través de la plataforma virtual Twitch. Els cinc tornejos que s'organitzen en aquesta edició de la Tàrrega Lan Party són els ja tradiocionals Counter Strike, el League of Legends, el PUBG i l'Overwatch, i aquest any s'hi afegeix el TeamFight Tactics. La Tàrrega Lan Party l'organitza l'Associació Agrat i compta amb el suport de les regidories de Joventut i Esports de l'Ajuntament de Tàrrega i la col·laboració d'empreses d'informàtica. Un dels organitzadors de la Targalan, Carles Purroy, destaca que la trobada és una manera de fer sortir de casa la gent que passa moltes hores tancat a la seva habitació jugant a l'ordinador. Hi ha jugadors que fins i tot s'han dut la cadira de casa o ventiladors, a més d'aigua i alguna cosa per menjar entre partida i partida.

Summary: La Lan Party de Tàrrega reuneix 150 aficionats a la informàtica i els videojocs


El Departament d'Agricultura ha decidit aturar la reducció del suport als productors professionals de la trentena de municipis que enguany havien de deixar de tenir la consideració de zona amb limitacions naturals (ZLN), segons han explicat des de JARC, sindicat des del qual han celebrat la decisió de la conselleria. Aquesta modificació, que deriva de l'aplicació d'una directriu europea, finalment es començarà a aplicar a Catalunya el 2019, fet que segons l'organització agrària "donarà temps a tornar a avaluar els criteris que determinen pertànyer a una ZNL". La pèrdua de la consideració de zona amb limitació natural comportarà per als productors dels municipis afectats deixar de percebre progressivament l'ajut específic per compensar aquesta situació i no tindran prioritat per accedir a mesures de suport com ara les adreçades a fer inversions o a la incorporació de joves. Les comarques que es que es veuran afectades són les Garrigues, el Priorat, la Ribera d'Ebre, la Terra Alta i el Segrià. Cal recordar que fa un mes JARC va advertir que les modificacions proposades per Agricultura comportarien reduir a la meitat les poblacions de Catalunya "que mereixen un tracte diferenciat per assegurar el manteniment de l'activitat agrària", passant de 66 a 31.  Segons el sindicat, els pagesos dels municipis que perdien la condició de ZLN deixaven de percebre progressivament l'ajut que compensava la seva situació, que oscil·la entre 48 i 68 euros per hectàrea. A aquesta pèrdua, calia sumar-li el fet de deixar de tenir prioritat en uns ajuts que JARC considera "essencials" per al camp, com serien els que s'adrecen a donar suport a les inversions o a la incorporació de joves.  L'organització agrària, recorda, que "tenint en compte que per als tres anys vinents segur que faltaran diners per donar resposta a totes les necessitat d'inversió o d'incorporació de joves, reduir encara més les possibilitats de poder-hi optar és una molt mala notícia". Les comarques més afectades per aquest canvi de criteri, que finalment no es començarà a aplicar fins al 2019, i que farà que alguns dels seus municipis deixin de tenir la consideració de ZLN són les Garrigues (-20), la Ribera d'Ebre (-13), el Priorat (-13), el Segrià (-8), la Terra Alta (-8) i el Solsonès (-1), comarques on alguns dels seus municipis deixaran de ser zona amb limitacions naturals. Per contra, però, està previst que s'incorporin algunes poblacions de comarques que fins ara no es consideraven ZLN, com seria el cas de l'Anoia (+6), el Bages (+4), la Selva (+4), la Segarra (+3) i el Baix Camp (+3).

Summary: Agricultura posposa fins al 2019 reduir a la meitat els municipis considerats com a zones amb limitacions naturals


El Festival de Cap Roig ha venut 39.351 entrades anticipades a dos dies de la inauguració del certamen, una xifra que representa el 70% del total de localitats que es posen a la venda. Els concerts d'Anastacia, Pretenders, Norah Jones, Estopa, Silvia Pérez Cruz, Melendi, Els Amics de les Arts, India Martínez, Luis Fonsi, Dani Martín i David Bisbal tenen les entrades esgotades des de fa setmanes. Mentre que les actuacions de Wilco, Woody Allen, Passenger, Umberto Tozzi, Hombres G, Ben Harper, Andrea Bocelli i Jason Derulo tenen disponibles les darreres localitats. La dissetena edició del festival s'inaugurarà aquest divendres amb el concert de la banda indi rock Wilco i amb l'actuació de Woody Allen aquest dissabte. El Festival de Cap Roig oferirà concerts de diversos artistes de reconegut prestigi fins a mitjans d'agost.   El cartell del festival d'aquest any comptarà amb diversos artistes rellevants internacionalment, com l'actuació de la diva americana del pop Anastacia, Passenger, Ben Harper, Luis Fonsi, la mítica banda angloamericana Pretenders, la indiscutible veu del jazz i el soul actual guanyadora de 9 Grammys, Norah Jones i el cantautor italià Umberto Tozzi. L'icona de la música pop urbana internacional amb més èxits del segle XXI, Jason Derulo, s'encarregarà de clausurar la 17a edició.  Però el destacat festival també comptarà amb veus del panorama musical d'arreu de l'estat espanyol com Estopa, India Martínez, Sweet California, Iván Ferreiro, Sidonie, Melendi, Dani Martín, Miguel Bosé, Hombres G i David Bisbal. En aquesta ocasió, el pop rock català arribarà de la mà de Blaumut, Paula Valls, Els Amics de les Arts, Ramon Mirabet i La Laia. La cantant i compositora empordanesa, Sílvia Pérez Cruz també participarà del Cap Roig.  Com és habitual, el festival dedicarà una nit a la solidaritat amb Umberto Tozzi en col·laboració de la Fundació Bancària La Caixa.

Summary: El Festival de Cap Roig arrenca amb 11 concerts amb les entrades exhaurides


Professionals del món dels drons reclamen flexibilitzar la normativa de l'Agència Estatal de Seguretat Aèria (AESA) que regula l'espai aeri per tal que aquesta no sigui una limitació per aquest sector emergent. Denuncien que la legislació actual els posa "pals a les rodes" ja que la tecnologia "avança molt més ràpid" del que ho fan les lleis. El conseller de Polítiques Digitals, Jordi Puigneró, també s'ha mostrat a favor de flexibilitzar la normativa actual, la qual ha qualificat de "restrictiva" i de "topall" per al desenvolupament d'aquest sector empresarial. Puigneró ha visitat aquest dissabte la 5a edició de la Mollerussa Drone Party, certamen que aplega 150 pilots de drons de carreres, així com una quinzena d'empreses del sector.

Summary: Empresaris del sector dels drons reclamen flexibilitzar la normativa de l'espai aeri


El cap d'Epidemiologia de l'Hospital Clínic, Antoni Trilla, ha destacat que si es manté l'estabilització de casos i no hi ha sorpreses, el sistema sanitari haurà aguantat "molt bé" i sense arribar al col·lapse. En declaracions a Catalunya Ràdio, Trilla ha apuntat que encara queden fins a sis dies de pujada de casos greus però ha afegit que gràcies al "gran esforç" fet s'haurà pogut atendre a tothom. D'altra banda, ha afirmat que l'Estat "donarà directrius" pel desconfinament però ha confiat que hi hagi "suficient sensibilitat" perquè les comunitats puguin "adaptar raonablement els seus plans". Ha defensat però que si les mesures són molt diferents, "els polítics s'hauran de posar d'acord" perquè no es poden fer "coses molt diferents".  Trilla ha insistit que aquest desconfinament ha de ser "gradual" i amb mesures que segueixin molt l'anàlisi del dia a dia del virus. En aquest sentit, ha afirmat que si passen "entre 14 i 28 dies" amb una tendència "clara" de 14 dies a la baixa de contagis serà clau per plantejar mesures de desconfinament, etapa en que és "cabdal" que l'atenció primària recuperi la capacitat de treball.  Així, ha afirmat que el tancament de Centres d'Atenció Primària "responen a reorganització dels centres perquè es queden sense professionals". Ha afegit però l'atenció primària ha de tenir un paper important en el procés de desconfinament: "Espero que tot torni a la normalitat perquè és fonamental donar aquesta atenció als pacients".

Summary: Trilla afirma que si no hi ha sorpreses el sistema sanitari haurà "aguantat molt bé" i sense col·lapsar


El president de Banc Sabadell, Josep Oliu, ha demanat que es formi Govern a Catalunya el més aviat possible i que s'aixequi el 155 per restablir la "normalitat institucional". En declaracions als mitjans aquest dimecres a Alacant -on l'entitat farà aquest dijous per primer cop la seva junta d'accionistes- Oliu ha considerat que el PIB de Catalunya i Espanya podrien estar creixent més si no fos per l'escenari "empantanegat" que s'ha generat a Catalunya. Els efectes econòmics, però, no es poden quantificar, com passa amb els "lucres cessants" de les empreses, ha afegit. Malgrat tot, el president del Sabadell ha assegurat que l'entitat financera ha sortit "enfortida"  de la situació, després d'haver traslladat la seva seu social.

Summary: El president de Banc Sabadell demana que es formi Govern i s'aixequi el 155


Un informe elaborat per l’expert M.C. Mc Grath, de l’organització Transparency Toolkit, qüestiona les acusacions sobre la suposada influència de bots russos a Catalunya. El document, enviat al Parlament britànic, posa de relleu que nombrosos articles que reprodueixen aquestes acusacions “malinterpreten fonts de dades, utilitzen informació incorrecta i una recerca metodològica pobra”. Segons l’autor, els propis articles sobre ‘fake news’ relacionades amb Catalunya solen basar-se en “exageracions, dades inexactes i en fan una anàlisi descuidada”. “Quan acusacions errònies sobre 'fake news' s’accepten com a fets, corren el risc d'enganyar al públic”, alerta l’expert, que avisa també que es pot entrar en un “perillós cicle” i “agreujar les divisions polítiques”. Transparency Toolkit és una organització nord-americana sense ànim de lucre que “ajuda periodistes i grups defensors de drets humans a recollir, analitzar i entendre dades”. Mc Grath ha revisat notícies i informacions publicades per mitjans com 'El País' o l''ABC' així com també del think tank Instituto Real Elcano, entre altres. Específicament, diu, ha identificat problemes "clau" com ara que fan ús d'una metodologia d'investigació "dubtosa", fan una anàlisi "unilateral" que "ignora" els bots que difonen missatges en contra de la independència de Catalunya o "exageren" la influència de bots així com la de Julian Assange. En l'apartat de conclusions l'autor indica que les acusacions "infundades" poden ser "innocents" i ser causades per la "complexitat tècnica" dels temes abordats. Amb tot, també apunta que "en alguns casos", pot existir la "temptació" de fer ús de les acusacions per donar suport a "arguments polítics". "La desinformació no és una tècnica exclusiva de Rússia o Veneçuela", adverteix. El document, enviat a la comissió de notícies falses del Parlament britànic, l'ha difós a través del Twitter Wikileaks, que en una piulada diu que les afirmacions fetes per Espanya sobre bots a Catalunya són "falses".

Summary: Un informe pel Parlament britànic diu que les acusacions de 'fake news' sobre Catalunya es basen en “dades inexactes”


Els Mossos d'Esquadra han detingut aquest dissabte a la tarda un home de 62 anys, nacionalitat espanyola i veí de Badalona, com a presumpte autor de la mort de la seva parella . La víctima és una dona de 40 anys i de nacionalitat espanyola que ha estat trobada cap a les quatre de la tarda al seu domicili d'aquest municipi del Barcelonès amb evidents signes de violència. Poc després, els agents han pogut detenir el seu company sentimental. De fet, fonts policials han confirmat a l'ACN que es tracta d'un cas de violència masclista. L’Àrea d’Investigació Criminal de la Regió Policial Metropolitana Nord ha obert una investigació per tal d’esclarir els fets. L'Ajuntament de Badalona ha condemnat aquest assassinat a través de les xarxes socials i l'alcaldessa del municipi, Dolors Sabaté, s'ha mostrat "consternada" pels fets. "Seguirem en la lluita contra aquesta xacra #sienstoquenaunaenstoquenatotes", ha piulat la batllessa al seu compte de Twitter.

Summary: Un detingut com a presumpte autor de la mort de la seva parella a Badalona


Joan Ruiz, diputat del PSC per Tarragona al Congrés, ha anunciat que divendres es reuniran a Tortosa els socialistes de la circumscripció per veure quines mesures poden adoptar davant l'aprovació del PHE per part del Consell de Ministres. Ruiz ha remarcat que s'hi oposen i ha recordat que, al seu dia, van paralitzar el pla des del govern. "Significa mig milió d'hectàrees més de regadiu i 26 embassaments més", ha exposat, la qual cosa "vol dir que el curs inferior de l'Ebre quedaria greument afectat i, en especial, el delta de l'Ebre", ha conclòs. Ruiz també ha detallat diverses iniciatives parlamentàries que el seu grup ja ha entrat a registre, com ara la derogació de la reforma laboral del PP o l'increment del SMI. El diputat socialista ha insistit que la situació política a l'estat espanyol és "excepcional", perquè encara no està clar qui serà el nou president. Malgrat això, ha deixat clar que "no volem perdre el temps", i per això la seva formació ja ha entrat al registre diverses iniciatives parlamentàries per "començar a generar mandats dirigits al govern que sigui elegit", ha dit. Entre altres hi ha derogar de la reforma laboral del PP (que afectaria uns 25.000 tarragonins que s'han quedat sense conveni col·lectiu); augmentar un 60% del SMI durant els propers dos mandats (que beneficiaria uns 15.000 tarragonins); eradicar la violència de gènere; derogar la Llei Wert; establir un ingrés mínim vital; o lluitar contra el frau i l'evasió fiscal. Properament, ha avançat, treballaran en propostes dirigides més concretament al territori.

Summary: El PSC tarragoní s'oposa al PHE aprovat pel govern popular en funcions perquè el territori quedaria "greument afectat"


Mataró estrenarà institut al barri de Rocafonda pel curs 2017-2018, segons ha confirmat aquest dilluns el Departament d’Ensenyament. El centre s’anomenarà Les 5 Sínies i oferirà 90 places de Primer d’ESO, per tal de “reequilibrar” l’oferta i la demanda d’alumnes de la zona est de la ciutat que el proper setembre comencen la Secundària, com ha explicat el regidor d’Educació, Miquel Àngel Vadell. Al mateix temps, el govern municipal ha avançat que el nou institut està pensat per a oferir un projecte educatiu “innovador”, seguint la línia de la Escola Nova 21 que ara imparteixen diversos centres d’Infantil i Primària de la ciutat. Les 5 Sínies s’ubicarà a la ronda Rafel Estrany i inicialment ho farà amb mòduls prefabricats. El regidor d’Educació ha destacat que el nou institut del barri de Rocafonda busca “equilibrar” l’oferta educativa de la ciutat, ja que actualment hi ha 500 alumnes cursant 6è de Primària a la zona est, però pel proper setembre només es preveien 250 places públiques de 1r d’ESO. Amb l’IES Les 5 Sínies, que ja estarà contemplat durant el període de preinscripcions que s’obre a finals de mes, l’oferta s’elevarà a les 340 places. L’anunci del nou IES arriba poques setmanes després que Ensenyament també confirmés l’obertura d’un institut-escola al mateix barri de Rocafonda pel curs 2018-2019. La directora de Serveis Territorials al Maresme-Vallès Oriental, Carmina Pinya, ha explicat que els centres educatius que abracen dels 3 als 16 anys continuen sent l’opció preferent del Departament, però ha apuntat que la creació del nou institut per aquest setembre era prioritària “per no massificar altres zones de la ciutat i millorar de forma imminent l’oferta de Primer d’ESO”.  Pel que fa als terrenys de la ronda Rafel Estrany on obrirà Les 5 Sínies, Pinya ha apuntat que de moment s’instal•laran mòduls prefabricats “per motius de calendari”, ja que no hi ha temps material d’aixecar un edifici nou. Amb tot, ha remarcat que aquest institut “neix per quedar-se”, i ha garantit que el centre no estarà condicionat a l’evolució de les matriculacions d’altres instituts.

Summary: Mataró tindrà un institut nou al barri de Rocafonda aquest proper setembre


El president de la Generalitat, Quim Torra, i la meitat dels consellers del Govern assistiran a la manifestació d'aquest dissabte, 16 de març, a Madrid contra el judici de l'1-O. Així ho ha explicat l'encara portaveu del Govern, Elsa Artadi, durant la roda de premsa d'aquest dilluns al migdia, posterior al Consell Executiu que s'ha reunit pel matí a l'Aran. A falta de confirmació oficial, la consellera ha dit que la responsable de Cultura, Laura Borràs; el titular de Treball, Afers Socials i Famílies, Chakir el Homrani; i la consellera d'Agricultura, Teresa Jordà, se sumaran a la mobilització. Falta saber si altres membres del Govern també aniran a la manifestació de Madrid. Avui, per exemple, la consellera Àngels Chacón i el conseller Josep Bargalló no han pogut assistir al Consell Executiu, on s'ha parlat -de manera informal- de l'assistència a la mobilització de dissabte, segons ha explicat Artadi. La marxa la convoquen l'ANC i Òmnium, i hi donen suport l’Associació Catalana pels Drets Civils, ERC, JxCat, la CUP, la Crida, el PDeCAT, Demòcrates, representants dels comuns i diversos col·lectius d’esquerres de Madrid. La manifestació començarà a les 18:00 hores a Atocha i arribarà a la plaça de Cibeles.

Summary: Torra i la meitat dels consellers del Govern assistiran a la manifestació el 16-M a Madrid


Diversos veïns i membres d'entitats de l'Escala (entre les quals hi ha Òmnium i l'ANC) han entrat instàncies a l'Ajuntament demanant que al proper ple de dilluns declari persona non grata el propietari del càmping que allotja Guàrdia Civil i exregidor del PDeCAT al municipi, Martí Guillem. També n'han presentant d'altres reclamant al consistori que demani informació a la delegació del govern espanyol sobre el desplegament. La iniciativa es va acordar aquest dimarts es una assemblea celebrada just abans de la cassolada de protesta per l'arribada dels efectius del cos policial a la població. A la trobada, es va consensuar la mobilització i presentar les peticions a títol individual. A hores d'ara, se n'han recopilat unes 75 reclamant informació a l'Estat i una quarantena més contra Guillem.

Summary: Veïns de l'Escala reclamen declarar persona non grata l'exregidor del PDeCAT i amo del càmping que allotja Guàrdia Civil


El president de la Generalitat, Quim Torra, ha qualificat d'"èxit immens" la manifestació independentista d'aquesta Diada de l'11 de setembre i ha assegurat que marca la fi d'una etapa. "Avui es tanca una etapa i es comença a respondre ja les sentències posant l'objectiu d'independència al centre de l'acció política", ha afirmat en una atenció als mitjans a la confluència de la plaça d'Espanya de Barcelona amb l'avinguda del Paral·lel, epicentre de la mobilització convocada per l'ANC i Òmnium. Ho ha dit en referència al judici sobre el referèndum de l'1 d'octubre de 2017 que s'ha celebrat al Tribunal Suprem. Torra ha recordat que el lema de la protesta és 'Objectiu: independència' i ha afegit: "És això el que farem". També ha carregat contra els "pronòstics interessats que no volien que avui fos un èxit" i ha insistit a destacar el caràcter massiu de la manifestació: "El poble de Catalunya mai falla".

Summary: Torra diu que la manifestació de la Diada és un "èxit immens" i que "avui es comença a respondre les sentències"


Les cerimònies funeràries laiques s'han quadruplicat durant els darrers deu anys a l'àmbit metropolità de Barcelona, passant d'un 4% al 16,8%. Així ho revelen les dades del Grup Mémora, que també indiquen que les incineracions suposen ja un 47% del total dels serveis a Barcelona, mentre que al conjunt de l'àrea metropolitana representen el 36% dels serveis. Quant al nombre de serveis subvencionats per a famílies sense recursos de l'àmbit metropolità, la xifra ha passat de 590 en 2013 a 670 el 2015, una dada que suposa un 4,2% del total dels serveis. En general, les famílies d'aquest àmbit opten en un 60,9% dels casos pels serveis de les companyies d'assegurances.

Summary: Les cerimònies funeràries laiques es quadrupliquen en deu anys a l'àmbit metropolità de Barcelona


Deu entitats de diferents àmbits han signat aquest dilluns amb l'Ajuntament de Barcelona el full de ruta per al futur del districte 22@; un document que marca els criteris per continuar desenvolupant el Districte de la Innovació amb nous objectius, més integrat al barri del Poblenou, més inclusiu i més sostenible. Una de les propostes del pacte és ampliar la reserva de sostre prevista per a habitatge. El 22@ tal com es va concebre l'any 2000 a través d'un planejament urbanístic ha quedat superat pels nous reptes de la ciutat i per les necessitats dels nous temps. El procés participatiu 'Repensem el 22@' ha donat com a resultats una nova manera d'entendre el futur d'aquesta àrea de Barcelona i un pacte consensuat entre els sectors institucional, econòmic, social, cultural, universitari i veïnal de la ciutat.  El Pacte cap a un Poblenou amb un 22@ més inclusiu i sostenible, el firmen l'Ajuntament de Barcelona; la Federació d'Associacions de Veïns de Barcelona (FAVB); la Taula Eix Pere IV; l'Associació d'Empreses i Institucions 22@ Network; Poblenou Urban District; Universitat de Barcelona (UB); Universitat Politècnica de Catalunya (UPC); Universitat Pompeu Fabra (UPF); Pla Estratègic Metropolità de Barcelona; Consorci Besòs i Consorci b Tec-Campus Diagonal Besòs.  El pacte és un acord sobre com abordar el futur d'aquest ampli sector del districte de Sant Martí, que s'integra dins del barri del Poblenou. Les línies mestres passen per refer normes urbanístiques, que permetin establir, per exemple, noves zones on construir habitatge. Passen també per revisar de nou el pla de protecció del patrimoni; per aprovar un nou pla d'usos per potenciar encara més la vessant econòmica de la innovació tecnològica i per establir mecanismes de protecció del teixit econòmic tradicional. També passen per desenvolupar un eix verd que connecti el cor verd del Poblenou amb el Besòs, entre altres mesures. El nou full de ruta El document signat, que prendrà cos d'acord formal a través de la corresponent presentació, votació i aprovació en el Consell Plenari de l'Ajuntament de Barcelona, és el nou full de ruta per al desenvolupament futur del 22@. Els principals àmbits d'actuació seran habitatge, activitat econòmica, el patrimoni industrial i l'urbanisme i l'entorn. Per coordinar aquests àmbits, es planteja la necessitat de fer-ho a través d'un nou ens de gestió públic i municipal, amb una oficina tècnica ubicada precisament en un dels espais que ha d'esdevenir centre neuràlgic i punt de referència de la innovació urbana de Barcelona, Ca l'Alier.  Pel que fa a habitatge, l'any 2000 el 22@ es va concebre com un districte bàsicament econòmic que havia d'atreure sobretot activitat empresarial. L'habitatge quedava relegat a ocupar només un 10% de l'espai. Aquest model urbà ha quedat superat. Segons el nou full de ruta, cal densificar aquest territori, ampliar la reserva de sostre prevista per a habitatge, en règim de protecció pública que permeti el control de preus i preferiblement per al lloguer.  Els plans relacionats amb l'habitatge també preveuen la desafectació i el reconeixement del valor dels teixits urbans tradicionals del Poblenou, que s'estudiaran perquè puguin rebre un tractament específic que els protegeixi.  En el terreny econòmic, els reptes que es plantegen són reforçar els actius que ja té el 22@ com a espai d'innovació tecnològica; protegir estructures econòmiques tradicionals; revisar el pla d'usos de Sant Martí per potenciar la riquesa d'activitats; construir un nou marc per introduir noves activitats en espais industrials que encara no han estat transformats i crear un segell de qualitat empresarial. Una nova revisió del patrimoni industrial feta a partir d'un procés participatiu; la creació d'una línia d'ajudes a la rehabilitació d'aquest patrimoni i impulsar un programa de memòria històrica són algunes de les propostes que també es plantegen en el pacte, així com la creació d'un eix verd que connecti a través del carrer Cristòbal de Moura el Parc Central del Poblenou amb el barri del Besòs i el Maresme, i més enllà fins el riu Besòs.  El pacta proposa redactar un pla d'infraestructures que permeti posar al dia els carrers i els espais públics del 22@ sobretot en els aspectes bàsics, que ara es troben amb un estat deficient, com són la il·luminació pública o els paviments dels carrers.  Una revisió necessària després de 18 anys El primer pla del 22@ es va aprovar el 2000 i programava la transformació de 200 hectàrees de sòl industrial en noves activitats, espais públics, equipaments i nou habitatge. En aquell moment ja va ser un pla pioner: el primer districte urbà d'innovació del món, juntament amb Boston. Passats 18 anys la marca 22@ és reconeguda mundialment però el pla que la sustenta necessita una revisió. Així ho va reclamar el veïnat del Poblenou.  El govern municipal va recollir aquesta preocupació i va crear el 2017 la Comissió de Coordinació del 22@, un òrgan on participen totes les àrees municipals implicades en el projecte, òrgan que gestiona i coordina la Fundació BIT Hàbitat. Derivada d'aquesta comissió, el juny de 2017 es va constituir la Comissió Ampliada del 22@, que presideix el regidor de Sant Martí, Josep Maria Montaner, i que té com a principal objectiu treballar pel futur del projecte. Aquesta comissió reflecteix una quàdruple hèlix: la ciutadania, amb la FAVB i Taula Eix Pere IV; el món empresarial, amb el 22@Network, Poblenou Urban District; les universitats (UB, UPC i UPF) i l'Ajuntament. Aquesta comissió, impulsada pel consistori amb la idea de recuperar el lideratge públic del projecte, va realitzar treballs d’anàlisi de la situació del 22@ de caràcter tècnic i acadèmic.  Paral·lelament al funcionament d'aquesta comissió, entre el setembre de 2017 i el juliol de 2018, es va dur a terme el procés participatiu 'Repensem el 22@', liderat pel Districte de Sant Martí i Democràcia Activa, i en què van participar al voltant de 1.000 veïns i veïnes. Aquest procés va ser el primer que es va fer a la ciutat seguint les normes del nou Reglament de Participació Ciutadana i el resultat va ser força satisfactori. Ca l'Alier Els dos processos, el més institucional de la quàdruple hèlix a través de la Comissió ampliada del 22@, per una banda, i el procés participatiu, han culminat en aquest pacte pacte signat aquest dilluns. La signatura ha tingut lloc a Ca l'Alier, el nou centre d'innovació urbana, que ha quedat oficialment inaugurat amb l'acte. L'alcaldessa de Barcelona, Ada Colau, ha destacat que és un "laboratori d'experimentació que reforça l'ecosistema ja existent de recerca i innovació" i que no és un "bolet” en l'entorn on es troba. Colau ha afirmat que "la tecnologia ha d'estar al servei de la ciutadania per fer una societat més humana i més justa i democràtica" i que la ciutat és "intel·ligent quan sap ser visionària".

Summary: L'Ajuntament de Barcelona, entitats veïnals, universitats i empreses pacten l'estratègia de futur del 22@


El ministre d'Exteriors, José Manuel García Margall, ha afirmat aquest dimecres que Catalunya "té tot el dret a fer acció exterior d'acord amb les competències establertes constitucionalment i estatutàriament i amb subjecció a la política exterior, que correspon a l'Estat". "Catalunya i els catalans estan més que emparats pel servei exterior i no entenc una necessitat ulterior", ha subratllat durant en comissió al Congrés dels Diputats, tot insistint que els territoris de l'Estat  poden fer "acció exterior" de manera subordinada a la "política exterior" espanyola. Així mateix, Margallo ha considerat una "aberració" que la Generalitat vulgui convertir la decisió del Tribunal Constitucional sobre el departament de Raül Romeva en una qüestió política.  El ministre d'Exteriors ha fet aquestes manifestacions durant la comissió d'Exteriors que s'ha portat a terme aquest dimecres al Congrés dels Diputats per informar de la posició que el govern espanyol adoptarà aquest dijous al Consell d'Europa. A la sortida, Margallo ha carregat amb contundència contra el procés sobiranista que se segueix a Catalunya: "Va començar per la decisió de determinats partits polítics per procedir a la separació de Catalunya d'Espanya. No és un tema nou". El ministre també ha dit que "els successius governs de la Generalitat ha preferit buscar un enemic extern" per responsabilitzar-lo dels "sacrificis que ha hagut de fer la població". "En això estem, però intentar convertir una qüestió jurídica com és una decisió dels Tribunal Constitucional en una qüestió política em sembla aberrant", ha afegit. Durant la seva intervenció en la comissió d'Exteriors, Margallo ha carregat també contra el dret a decidir a Catalunya apel·lant a la Carta Magna i assegurant que aquesta diu que "la sobirania pertany a tot el poble espanyol". "El dret d'autodeterminació no existeix a la Constitució espanyola", ha exclamat davant els membres de la comissió.  En aquest sentit, el ministre també s'ha referit al principi d'integritat de la Unió Europea i ha assenyalat que les Nacions Unides no reconeixerien Catalunya com a estat. "Tindria una possibilitat entre un milió de ser reconeguda", ha manifestat, tot afegint que els territoris que s'independitzen "surten de la Unió Europea, s'han de posar a la cua i passar un llarg calvari".     Tardà diu que els Constitucional és un tribunal "corromput per partidistes" El portaveu d'Esquerra Republicana al Congrés dels Diputats, Joan Tardà, ha aprofitat la comissió d'Exteriors per retreure al ministre, José Manuel García Margallo, la suspensió del departament de Romeva per part del Tribunal Constitucional. "No callaran la democràcia catalana suspenent la conselleria d'Exteriors a través del seu TC corromput per partidistes", ha etzibat Tardà a Margallo, tot afegint que és "molt insensat" actuar d'aquesta manera.

Summary: Margallo adverteix que la Generalitat pot fer acció però no política exterior


Els danys provocats pel temporal Gloria al Vallès Oriental ascendeixen a 13,18 milions d’euros, segons la primera estimació feta pel Consell Comarcal i els ajuntaments de la comarca. Les dades són encara provisionals, ja que dels 39 municipis de la comarca de moment només hi ha dades de 25. D’aquesta primera valoració es desprèn que els municipis més afectats són Cànoves i Samalús i Sant Pere de Vilamajor, amb quantitats que s’apropen als 3 milions d’euros de danys cadascun. També hi ha danys importants a Santa Maria de Palautordera i Sant Celoni, amb unes afectacions que superen el milió d'euros.

Summary: El Vallès Oriental xifra en més de 13 MEUR els danys pel temporal Gloria


El govern espanyol ha convocat les forces parlamentàries aquest dilluns a una reunió del pacte antiterrorista, segons han informat fonts de la Moncloa, i celebrarà aquest dissabte també una reunió de la mesa de valoració de l’amenaça terrorista, que podria elevar el nivell d’alerta al màxim establert. El president espanyol, Mariano Rajoy, ja va transmetre al líder del PSOE, Pedro Sánchez, la seva intenció de reunir les forces polítiques per abordar conjuntament la situació generada per l’atemptat de La Rambla de Barcelona. Aquest divendres el Ministeri de l’Interior també ha anunciat la convocatòria de la mesa de valoració de l’amenaça terrorista per dissabte a les 11 del matí. S’hi avaluarà la possibilitat d’augmentar un grau el nivell d’alerta antiterrorista, que implica la mobilització de les Forces i Cossos de Seguretat de l’Estat, del nivell 4, on es troba actualment i des del 26 de juny del 2015 (després dels atemptats de França, Tunísia, Kuwait i Somàlia), al nivell 5.  La mesa de valoració de l’amenaça terrorista reuneix els responsables de la lluita antiterrorista de la Policia Nacional, la Guàrdia Civil, el Centre d’Intel·ligència contra el Terrorisme i el Crim Organitzat (CITCO), el Centre Nacional d’Intel·ligència (CNI), els Mossos d’Esquadra i l’Ertzaintza. L’activació del nivell 5 d’alerta antiterrorista (el màxim) correspon a una situació de risc d’atemptat imminent. A més de la mobilització del Cos Nacional de Policia i de la Guàrdia Civil, implica que l’Exèrcit també pot rebre una comunicació perquè extremi la protecció de les seves instal·lacions i, en cas que els cossos policials tinguin dificultats, col·labori en les tasques de protecció.

Summary: El govern espanyol convoca dilluns el pacte antiterrorista i demà reuneix la mesa de valoració de l’amenaça terrorista


Diverses agrupacions del PSC han presentat esmenes per modificar la proposta del partit sobre la "flexibilització" de la immersió lingüística, que s’ha de debatre en el congrés dels socialistes la setmana vinent, del 13 al 15 de desembre. De fet, hi ha agrupacions –l’Hospitalet Sud i Girona- que demanen directament la supressió del paràgraf que clama per fer "de la diversitat lingüística a Catalunya un actiu, defensant el català i el castellà a través d’un model plurilingüe a l’escola amb la flexibilitat que la realitat sociolingüística present al país exigeix". També hi ha aportacions, com les de la Joventut Socialista de Catalunya, que fan una defensa explícita de la immersió lingüística, "model que ha garantit l’èxit i la coexistència de les dues llengües al nostre país". Finalment, d’altres opten per substituir el paràgraf proposat al document per un on s’especifiqui que el català és "llengua vehicular" a l’escola pública o que aclareixen que la proposta vol una "flexibilització del mètode immersiu" perquè "l’alumnat domini el català, el castellà i l’anglès". Sobre la llengua s’han registrat unes 35 esmenes.

Summary: Agrupacions del PSC esmenen la "flexibilització" de la immersió lingüística proposada pel partit


El sector porcí va generar l'any 2017 400 milions d'euros de benefici. De fet, el porc és el sector que ajuda a equilibrar les xifres del sector primari, ja que sinó, aquest hauria tancat l'any passat amb números vermells. Tanmateix, el Departament d'Agricultura és conscient que, per continuar al capdavant del sector, cal innovar i tenir els escorxadors "en perfecte estat de revista". En aquest sentit, durant els darrers quatre anys, el Govern ha treballat per buscar, conjuntament amb el sector, noves fórmules per minimitzar l'impacte dels purins. El projecte, nomenat 'Futur Agrari', ha comptat amb un pressupost de 2,3 MEUR, dels quals 1,7 han estat finançats per la UE. Entre les principals mesures, hi ha el canvi de l'alimentació dels porcs i l'ús de nous tipus d'abeuradors, unes mesures que permeten reduir fins al 50% la generació de purins i, per tant, de nitrogen a la Terra. El Decret 136 de dejeccions ramaderes, que el Govern preveu aprovar entre setembre i octubre d'aquest any, fixarà quines d'aquestes mesures seran d'obligat compliment.  Fa anys que el sector porcí està al centre de debat per la gran generació de purins i els conseqüents nivells de nitrogen que això implica a la Terra. Amb l'objectiu de minimitzar els continguts elevats de nutrients en zones de Catalunya amb una elevada concentració ramadera, com és el cas d'Osona, el Govern ha treballat per buscar, conjuntament amb el sector, noves fórmules que ajudin a minimitzar l'impacte dels purins.  El projecte, nomenat 'Futur Agrari', s'ha allargat durant quatre anys i hi han participat un total de 6.500 persones, entre agricultors, ramaders, tècnics i estudiants. Entre les principals conclusions, hi ha el fet que millorar la gestió de l'aigua i de l'alimentació pot permetre un eficient maneig de les dejeccions ramaderes.  En aquest sentit, reduir el consum de pinso, ajustar-ne la proteïna i utilitzar nous tipus d'abeuradors pot disminuir la generació de purins fins al 50%. Per altra banda, entre les mesures, també hi ha el fet de potenciar l'ús de cultius secundaris, com la colza farratgera o la civada negra, que podrien arribar a captar cada any de l'ordre de 50 a 150 quilos de nitrogen per hectàrea. Amb aquesta actuació, s'aprofitaria aquest nitrogen que ja existeix al sòl i es reduiria la possible contaminació de les aigües en cas de les pluges abundants.  Renovar-se o morir  El Decret  de dejeccions ramaderes, que el Govern preveu aprovar entre setembre i octubre d'aquest any, fixarà quines de les mesures que s'han provat durant el projecte 'Futur Agrari' seran d'obligat compliment. El director general d'Alimentació en funcions, Carmel Mòdol, ha assegurat que algunes d'aquestes mesures comptaran amb el suport econòmic del Govern –tot i que no ha concretat en quina mesura- i d'altres, ha dit, hauran de ser subvencionades pels mateixos ramaders. Mòdol ha demanat al sector que utilitzi part dels seus beneficis (400 MEUR l'any passat) en aquesta línia i ha avisat que, "qui no s'adapti a les noves mesures, haurà de canviar de sector".

Summary: Reduir el consum de pinso i utilitzar nous tipus d'abeuradors pels porcs pot disminuir la generació de purins fins al 50%


El Departament de Treball, Afers Socials i Famílies i l'Institut Guttmann defensen plantejar un discurs "renovat i innovador" sobre la discapacitat i impulsar un nou relat basat en una realitat directa o indirectament a totes les persones i a totes les edats i "centrat en l'exigència en l'execució dels drets, l'apoderament de les persones, la renovació de les associacions, la necessària cooperació entre elles, el seu paper en la societat actual i les noves formes de relació amb les administracions". Precisament, el Departament ha acollit aquest divendres la presentació del llibre 'Innovació Social i discapacitat', impulsat pel Consell Social i de Participació de l'Institut Guttmann, pel seu 50è aniversari. La consellera de Treball, Afers Socials i Famílies, Dolors Bassa, i els responsables de l'Institut Guttmann han presentat aquest matí a la seu de la conselleria la publicació 'Innovació Social i Discapacitat'. El llibre, editat amb motiu del 50è aniversari de l'Institut, recull les conclusions dels debats portats a terme per més de 400 persones amb discapacitat, professionals i més d'una vintena d'associacions. La iniciativa impulsada per les associacions de persones amb discapacitat representades al Consell Social i de Participació de l'Institut Guttmann, ha comptat amb la col·laboració d'altres associacions de persones de l'àmbit de la discapacitat de Catalunya, la resta de l'Estat i Andorra; així com experts i líders d'opinió de diferents àmbits socials.   Discurs renovat    El Departament recorda que els debats van sortir de la necessitat que les associacions de persones amb discapacitat de plantejar un discurs "renovat i innovador" sobre la situació de discapacitat i d'impulsar un nou relat acord amb els temps nous, "centrat en l'exigència en l'execució dels drets, l'apoderament de les persones, la renovació de les associacions, la necessària cooperació entre elles, el seu paper en la societat actual, les noves formes de relació amb les administracions", alhora que una major presència de les persones amb discapacitat en la societat i la promoció  del coneixement, en general, del fet de viure amb discapacitats, segons ha indicat el Departament. Les associacions del Consell Social i de participació de l'Institut Guttmann amb motiu de la celebració del seu 50è aniversari d'aquest, va impulsar una sèrie de debats sobre "drets", "les associacions com a motor de canvi" i "la innovació social en la discapacitat", que es van realitzar en diferents àmbits de Catalunya, organitzats per de forma cooperativa per l'Institut Guttmann i les associacions del territori, com MIFAS de Girona, Aspid de Lleida o la Confederació ECOM.   Així, dels debats es van extreure 45 conclusions, 9 conclusions de síntesi i 13 consideracions rellevants.   Participació d'experts    Aquestes conclusions van ser a posteriori sotmeses a la reflexió en una taula rodona a on van participar Joan Subirats, sociòleg i catedràtic de Polítiques Públiques de la UAB; Josep Giralt, vicepresident de la Federació ECOM, membre de la junta de la Taula del Tercer Sector i patró de l'Institut Guttmann; Oriol Amorós, secretari d'Igualtat, Migracions i Ciutadania del Departament de Treball, Afers Socials i Família; Lary León, periodista i coordinadora de Projectes i Continguts de la Fundació Atresmedia; Àngel Gil, assessor en l'àmbit social de l'Institut Guttmann i membre de la junta directiva de la Confederació ECOM; i Cristina Sánchez Miret, professora de la Facultat de Ciències Econòmiques de la UdG i investigadora sobre la desigualtat relacionada amb el gènere, l'edat i la classe social.   En la roda de premsa, inaugurada per la consellera Bassa, han participat Josep M. Solé, president del Consell Social i de Participació de l'Institut Guttmann; Lary León, periodista i coordinadora de Projectes i Continguts de la Fundació Atresmedia i col·laboradora en l'edició del llibre i Josep M. Ramírez, director de l'Institut Guttmann. La consellera ha conclòs l'acte agraint la tasca de l'Institut Guttmann "per aquesta guia de bones idees i reflexions que han de servir i ens han d'ajudar a tots a estimular un debat ampli a l'entorn de les persones amb discapacitat".  En aquest sentit, Bassa ha animat l'Institut Guttmann i a totes les associacions de persones amb discapacitat a mantenir "obert i subjecte a revisions i noves propostes i mirades l'abordatge de les polítiques i actuacions relacionades amb aquest col·lectiu".

Summary: La Generalitat i l'Institut Guttmann defensen un discurs "renovat" sobre la discapacitat que s'adapti als canvis actuals


El Govern ha aprovat avui destinar 3.796.921,39 euros al programa Catalunya Emprèn. En concret, aquests diners s'utilitzaran per la convocatòria corresponent a l'any 2016 de subvencions per al finançament del programa integral de foment de l'emprenedoria, que s'emmarca en el Catalunya Emprèn. Els fons aprovats avui tindran caràcter pluriennal, ja que la convocatòria que s'aprovarà properament es s'allargarà més enllà de 2016, segons ha indicat l'Executiu. En aquest sentit, aquest any s'hi destinaran 3.037.537,11 euros, i l'any 2017 es completarà la dotació amb els 759.384,28 euros restants. La peça fonamental del programa integral de foment de l'emprenedoria és l'anomenada Xarxa Emprèn, que permet a la Generalitat fomentar l'emprenedoria al conjunt del país, en tant que està integrada per un conjunt d'entitats vinculades al món de la creació d'empreses disseminades arreu del territori. Aquesta convocatòria de subvencions permet a aquestes entitats reforçar i millorar els seus programes amb tècnics que acompanyen els emprenedors en les primeres fases de concepció i impuls d'una idea de negoci, segons ha apuntat el Govern. Programa transversal  La Generalitat va posar en marxa el programa Catalunya Emprèn l'any 2012 amb la missió de fomentar l'esperit emprenedor i promoure la cultura d'empresa a Catalunya, i des d'aleshores ha impulsat diverses iniciatives enfocades a la creació d'empreses i la generació de llocs de treball. Així, el Catalunya Emprèn engloba, com a iniciativa transversal del conjunt del Govern, tot un conjunt de mesures enfocades al foment de la cultura emprenedora, la creació de noves empreses o l'impuls de la internacionalització d'aquestes companyies, entre d'altres qüestions.

Summary: El Govern aprova destinar 3,8 milions d'euros al programa Catalunya Emprèn


La fundació de caixes d'estalvis Funcas pronostica un creixement del 2,2% del PIB espanyol per aquest any, dues dècimes més del que havia previst al novembre, i d'un 1,9% per al 2020, en la primera estimació que fan de l'any vinent. Aquesta desacceleració de tres dècimes respondrà al debilitament de la demanda interna, que caurà per la moderació del consum privat i la formació bruta de capital fix, segons Funcas. D'altra banda, calculen que la inflació per al 2019 serà de l'1,4%, una dècima menys del previst, i per al vinent calculen que serà de l'1,5%. Pel que fa a l'atur, la fundació calcula que continuarà la davallada, passant del 13,9% d'aquest any al 12,8% el 2020. Entrant en el detall dels llocs de treball a jornada completa, calculen que se'n crearan uns 367.000 nets el 2019 i 315.000 el 2020, de manera que el ritme de creixement disminuiria. D'altra banda, estimen que el dèficit de l'administració pública espanyola es reduirà del 2019 al 2020, passant d'un 2,3% del PIB (una dècima més respecte a la previsió anterior) al 2%, respectivament.

Summary: El PIB creixerà un 2,2% aquest any i un 1,9% al 2020, segons les previsions de Funcas


Pugen a 183 les víctimes en accidents de trànsit a les carreteres catalanes aquest any ACN Ulldecona.-El conductor d'un tractor ha mort aquest dimecres en xocar amb una furgoneta al quilòmetre 5 de la TV-3319, a l'altura d'Ulldecona (Montsià). Hi ha hagut una col·lisió per encalç entre ambdós vehicles, que ha provocat que el tractor se sortís de la via i bolqués. La conductora de la furgoneta ha resultat ferida lleu i ha estat traslladada a l'Hospital Verge de la Cinta de Tortosa. Els Mossos d'Esquadra han rebut l'avís a les 9.13 hores i s'han activat quatre patrulles, a més de tres dotacions dels Bombers i una ambulància del Sistema d'Emergències Mèdiques (SEM). Amb aquesta víctima ja són 183 les persones que han perdut la vida en accidents de trànsit a les carreteres catalanes aquest any.

Summary: Mor el conductor d'un tractor en xocar amb una furgoneta a la TV-3319 a Ulldecona


Els Mossos d'Esquadra van detenir aquest dijous a la tarda un home per haver agredit la seva parella al barri de Sants de Barcelona. La policia va ser avisada de l'agressió cap a les 6 de la tarda en un pis. Quan els agents van arribar-hi, l'home ja no hi era, però va ser arrestat poc després. Segons el diari 'El País', l'avís a la policia el va fer el propi fill de la parella trucant al telèfon d'emergències 112 i explicant que el seu  pare havia intentat  asfixiar la seva mare.

Summary: Un menor avisa el 112 que el seu pare havia asfixiat la seva mare a Sants


Fira d'Igualada ha decidit suspendre el certamen d'aeronàutica general i esportiva Aerosport, que s'havia de celebrar els dies 9 i 10 de maig a l'aeròdrom Igualada-Òdena. La crisi del coronavirus ha fet que l'entitat prengués aquesta decisió, expliquen en un comunicat, tot afegint que a nores d'ara no hi ha nova data tot i que esperen poder-la celebrar. Amb 28 edicions Aerosport s'ha convertit en un punt de trobada del món aeronàutic d'arreu de l'Estat, amb la participació de més de 200 aparells de vol i milers d'espectadors. Enguany, l'eix central de la fira eres les dones i l'aviació.

Summary: Fira d'Igualada suspèn el certamen d'aeronàutica Aerosport


El 37è Aplec del Caragol de Lleida ha pogut donar cabuda aquest any a totes les colles que hi havia des de feia anys en llista d'espera. En concret, la festa incorpora tres penyes noves i arriba a les 103, de manera que totes les parcel·les quedaran ocupades. Entre el 20 i el 22 de maig el recinte dels Camps Elisis acollirà uns 13.000 penyistes i s'espera la visita d'unes 200.000 persones. Es calcula que coincidint amb l'Aplec es consumeixen unes 12 tones de caragols. Aquest any la inauguració canvia de format i divendres al vespre es farà el primer 'Caragolasso', que inclou una tronada i una rua pel recinte. Una altra novetat és la ruta de la cercavila de diumenge, que sortirà i arribarà als Camps Elisis. Feia de més de vint anys que el punt de partida era el carrer Doctor Fleming, a l'altura del Camp d'Esports però l'organització ha decidit modificar-lo per motius de seguretat, ja que d'aquesta manera s'evitaran desplaçaments de matinada cap a la Zona Alta.  Pel que fa a l'oferta pels qui no són collistes, per primera vegada s'ofereix dins de 'Pack del visitant" la possibilitat de fer el sopar de dissabte en una colla del recinte. A més, aquest any s'ha creat el primer complement amb la marca pròpia de la festa: unes ulleres de sol plegables que es podran comprar per poc menys de 10 euros (9,95 euros). Els actes del 37è Aplec del Caragol arrencaran dimarts que ve, 17 de maig, amb el pregó que pronunciarà el president dels Amics de la Seu Vella Joan Ramon Gonzàlez. A continuació es farà el lliurament dels premis Caragol Bover i Llimac 2016. Aquest any la Federació de Colles (Fecoll) ha concedit el Bover als germans Roca per la promoció dels productes de proximitat i més en concret dels caragols de Lleida. El de connotació negativa, el Llimac, se l'endurà simbòlicament Valentino Rossi per l'enfrontament que manté amb el pilot cerverí Marc Màrquez. La Fecoll ja ha enviat una carta al club de fans de l'italià per comunicar la concessió del guardó.

Summary: El 37è Aplec del Caragol de Lleida incorpora tres colles noves i esgota la llista d'espera


L'Agència de Desenvolupament del Berguedà (ADB) ha creat una nova marca per incrementar la visibilitat del territori i atraure turistes i noves empreses. "La comarca pot créixer, tenim un arrelament molt fort i un sentiment de pertinença, però no ens volem quedar aquí", ha justificat el president de l'ADB, David Font. Sota l'eslògan 'El Berguedà Terra de Futurs', el nou logotip va adreçat a ajuntaments, empreses i col·lectius i conté una imatge simbòlica de la muntanya del Pedraforca –símbol de la comarca- i de la teulada d'un habitatge –en referència a la voluntat d'acollida-. Ha comptat amb la participació d'agents de diferents sectors en la seva elaboració i la voluntat és mostrar el territori com una zona "forta i cohesionada", ha afegit la coordinadora de l'àrea de turisme de l'ADB, Imma Espel. En la roda de premsa de presentació de la nova marca, Jordi Reixach, professor de creativitat a la Facultat de Turisme de la Universitat de Barcelona, ha aprofundit en el procés d'elaboració de la nova marca, iniciat ara fa un any, i de com una vintena d'agents del territori han anat posant els fonaments per a la seva creació. El logotip es projecta sobre un fons verd i inclou una il·lustració "que representa el Pedraforca i el sostre d'una casa com a simbologia d'aixopluc, obert, mostrant-se un territori", ha explicat. L'acompanya l'eslògan 'El Berguedà terra de futurs' "que és el missatge que volem transmetre", ha afegit. Entre els objectius que persegueix, ha remarcat el docent, hi ha els d'incrementar la visibilitat i la reputació del Berguedà a Catalunya i el turisme de qualitat; facilitar l'obertura d'empreses, especialment les relacionades amb l'economia verda; posicionar la comarca com a un destí per visitar, però també per establir-s'hi; enfortir el sentiment de pertinença al territori; així com fer que els governs locals mantinguin una relació més intensa i de confiança amb la ciutadania. L'ADB treballarà estretament amb les empreses i els ajuntaments perquè s'integrin a la marca a través d'un procés d'adhesió en el que, a banda de la inclusió del nou logotip, es buscarà anar tots a la una en la promoció dels "punts forts" del territori com són segons ha enumerat Reixach, l'acolliment, la forta tradició, la gastronomia pròpia, la naturalesa o les indústries verdes. No obstant això, Espel ha volgut deixar clar que en cap cas la "integració" a la marca serà una "imposició" per consistoris, empreses o entitats. "Hem d'aconseguir que vegin que afegir aquesta imatge i conceptes a la seva comunicació li aporta beneficis", ha dit. La nova marca preveu implantar-se i consolidar-se en un termini de cinc anys, segons ha explicat Espel. En una primera fase, que serà la que s'implantarà aquest 2018, es focalitzarà en atraure visitants i turistes. Així, s'inclourà en les accions de comunicació i publicitat de l'ADB, que compten amb un pressupost de prop de 40.000 euros, així com en la dels agents que apostin per adherir-se. Un dels primers "indrets" on es difondrà el nou logo serà, segons ha avançat la coordinadora, als autobusos urbans de l'àrea metropolitana.

Summary: El Berguedà crea una nova marca per atraure turistes i empreses al territori


El primer secretari del PSC, Miquel Iceta, veu "lògic" que el president del govern espanyol, Pedro Sánchez, s'atribueixi "la màxima responsabilitat" en la gestió del conflicte entre Catalunya i Espanya i ha dit que des de les seves files estaran disposats a ajudar "des d'on demanin". "Farà falta que molts empenyem en aquesta direcció. El diàleg no serà fàcil perquè les posicions són molt distants, faltaran mans", ha augurat el líder dels socialistes catalans, preguntat per si creien que el PSC hauria de tenir més pes en els contactes. En una atenció als mitjans a Madrid, Iceta ha celebrat el nomenament del secretari d'organització del PSC, Salvador Illa, com a ministre de Sanitat perquè "és un gran polític i un gran gestor públic". Iceta ha dit que Illa "té talant, és prudent, dialogant i molt treballador". Sobre el fet que passi a ocupar la cartera de sanitat, el líder del PSC creu que "ha encertat" i ha dit que, com en el seu moment Ernest Lluch, Illa demostrarà que "un català pot ser un magnífic ministre de sanitat".

Summary: Iceta posa el PSC a disposició de Sánchez per al diàleg: "No serà fàcil i faltaran mans"


La directora de l'IRBLleida, Elvira Fernández, ha expressat la seva "preocupació" davant la "insuficient" inversió pública que l'Estat està destinant a l'àmbit de la investigació i en concret a l'únic centre en biomedicina de les comarques lleidatanes. A més, l'aplicació de l'article 155 i la intervenció de les finances de la Generalitat per part del govern espanyol està suposant problemes de liquidat al centre, afectant a projectes, a contractes a investigadors i també al funcionament del Patronat, segons Fernández. Per tal que l'IRBLleida pugui seguir desenvolupant normalment la seva activitat, la directora ha fet una crida a empreses i entitats financeres del territori perquè destinin una part dels seus beneficis a investigació i, en concret, a l'IRBLleida. Així ho ha dit durant la presentació dels darrers resultats de la investigació que porta a terme el centre sobre el càncer de mama de la variant HER2 del càncer de mama amb els fons recaptats gràcies a la iniciativa Mamapop. En aquest sentit, l'Obra Social 'la Caixa' ha doblat enguany la seva aportació a aquest projecte, arribant fins els 8.000 euros. La directora de l'IRBLleida ha aprofitat la presentació dels darrers resultats del projecte d'investigació que porta a terme el centre sobre la variant HER2 del càncer de mama, que rep les aportacions de Mamapop, per denunciar públicament la "insuficient" inversió que està destinant actualment el govern de l'Estat a l'àmbit de la recerca i la investigació. Segons Fernández, l'aportació pública estatal se situa per sota de la mitjana del PIB dels països de l'entorn i s'agreuja encara més a territoris com és el cas de Lleida, afectant a l'activitat que porta a terme l'IRBLleida, l'únic centre de recerca en biomedicina de la demarcació. En aquest sentit, també ha posat de relleu que a Catalunya es destinen més recursos públics cap a centres d'investigació de l'àrea metropolitana de Barcelona que no cap a altres del territori.    Però a aquesta situació s'hi suma l'afectació que està comportant el control financer de la Generalitat per part del govern espanyol. Segons Elvira Fernández, a l'IRBLleida s'està traduint en "problemes de liquiditat" al centre, que no pot plantejar-se pensar en nous projectes que requereixin d'una inversió important, però també afecta a "convenis a gran escala" i està "paralitzant" l'activitat del dia a dia que porta a terme l'IRBLleida. "Es prioritza assegurar les nòmines i, per tant, hi ha moltes altres necessitats que queden sense cobrir", ha manifestat.  Davant aquest context, Fernández ha fet una crida a empreses i entitats financeres del territori perquè contribueixen amb una part dels seus beneficis a l'IRBLleida, per tal que el centre pugui continuar duent a terme els projectes d'investigació que té en marxa i en pugui iniciar de nous. En aquest sentit, ha agraït les aportacions que porta fent des de fa tres anys de l'Obra Social 'la Caixa' a la iniciativa Mamapop per a la investigació de la variant HER2 del càncer de mama que desenvolupa el centre lleidatà. La fundació bancaria hi destina enguany 8.000 euros, el doble que l'any passat, després del conveni signat aquest dimecres. La investigació sobre la variant HER2 del càncer de mama, que es detecta en un 20% dels casos en què es diagnostica la malaltia, segueix avançant a bon ritme, segons ha destacat l'investigador de l'IRBLleida, Serafín Morales. En aquests moments, s'està analitzant la seqüència genètica dels teixits de les pacients afectades per aquesta malaltia amb l'objectiu de poder determinar quins gens donen una millor i més ràpida resposta al tractament per tal de poder personalitzar encara més els cicles de quimioteràpia de cadascuna de les afectades. "D'aquesta forma podem adaptar els tractaments a cada persona reduint la toxicitat i agressivitat dels cicles i millorant la qualitat de vida de la pacient durant el procés", ha remarcat. El doctor Morales ha explicat que fins ara la investigació ha permès confirmar que una major presència de glòbuls blancs i del gen HER2 augmenta la probabilitat de resposta positiva. "L'objectiu és aconseguir un tractament molt més individualitzat, menys agressiu i eficaç", ha indicat.  Cada any es diagnostiquen de càncer de mama unes 300 dones a les comarques de Lleida, unes 40 d'aquestes amb la variant HER2. Segons Morales, es calcula que una de cada vuit dones patirà càncer de mama, de les quals entorn d'un 85% s'acaben curant. Aquest percentatge, però, s'eleva en el cas de les pacients amb la variant HER2, la majoria de les quals supera la malaltia gràcies als avenços mèdics, segons ha concretat el doctor.    Per la seva banda, el director de Mamapop, Manel Simon, ha mostrat a seva satisfacció davant els darrers resultats de la investigació que porta a terme l'IRBLleida i que rep els beneficis íntegres del concert Mamapop, que enguany arriba a la quarta edició. Fins ara, aquesta iniciativa solidària ha aportat un total de 55.000 euros al projecte de recerca sobre la variant HER2 del càncer de mama del centre lleidatà.  Les cançons de Hollywood, protagonistes de la quarta edició del concert espectacle Aquest 2017 el Mamapop farà un repàs pels temes més emblemàtics de Hollywood i estarà dedicat a dos dels ambaixadors de la iniciativa que han perdut la vida els darrers mesos a causa d'un càncer: l'economista i empresari Juli Vilagrasa i el periodista Carles Capdevila. El Mamapop 2017 se celebrarà el dissabte, 25 de novembre en dos passis, un a les 19 hores i un altre a les 22 hores, a l'Auditori Enric Granados de Lleida.

Summary: L'IRBLleida denuncia que el control financer de la Generalitat està paralitzant l'activitat d'investigació al centre


Els homes són més susceptibles de desenvolupar càncer que les dones i aquest és un fet avalat en nombroses recerques, però el motiu d'aquesta diferència era fins ara desconegut. Un equip de l'Institut de Salut Global de Barcelona (ISGlobal) ha identificat un dels principals mecanismes biològics pels quals els homes tenen més risc de patir càncer que les dones. És la pèrdua de funció de certs gens del cromosoma sexual Y, present únicament en els homes. L'estudi, publicat a 'Journal of the National Cancer Institute', s'ha realitzat en col·laboració amb la Universitat Pompeu Fabra, la Universitat d'Adelaide, a Austràlia, i el Centre Genòmic d'Estònia. Els investigadors han estudiat la funció de tots els gens del cromosoma Y en diversos càncers a partir de dades de 9.000 persones. Segons els resultats de l'anàlisi, la probabilitat de desenvolupar càncer augmenta quan es perd la funció de sis gens clau del cromosoma Y en diverses cèl·lules.  "Estudis recents havien demostrat que, en envellir, les cèl·lules d'alguns homes tendeixen a perdre per complet el cromosoma Y, que és fonamental per a la diferenciació sexual del fetus", assenyala el coordinador de l'estudi i cap del Grup de Bioinformàtica en Epidemiologia Genètica d'ISGlobal, Juan Ramón González. "Malgrat que la pèrdua del cromosoma Y s'havia associat prèviament amb una incidència major en càncer, les causes d'aquesta relació no es coneixien", afegeix.  Aquests sis gens del cromosoma Y estan implicats en la regulació del cicle cel·lular, un procés que, quan falla, pot donar lloc al desenvolupament de tumors. "Curiosament són gens que tenen una còpia similar en el cromosoma X", explica Alejandro Cáceres, primer autor de l'estudi. "Si, a més, la còpia del cromosoma X muta en les mateixes cèl·lules, fet que s'ha demostrat que passa, la possible protecció biològica d'aquests gens contra el càncer es perd completament", segueix Cáceres.  Una línia de recerca important Comprendre les diferències biològiques entre homes i dones en càncer és crucial per desenvolupar línies de tractament i prevenció personalitzades. "Els homes no només pateixen més càncer que les dones, sinó que a més tenen un pronòstic pitjor. L'esperança de vida menor dels homes respecte a les dones s'explica, en part, per aquesta raó", assenyala el coordinador de l'estudi d'ISGlobal, centre impulsat per La Caixa.  Per això, identificar els factors que fan els homes més vulnerables al càncer és una línia de recerca important que intenta mitigar aquest risc. "Si bé els homes podrien estar més exposats a cancerígens pel tipus de feina o tenir més risc perquè eviten en major mesura les visites al metge, l'estudi demostra que existeixen factors biològics que fan que el risc en homes sigui major", subratlla el primer autor de l'estudi. "I, pel que sembla, un d'aquests factors es troba en l'essència mateixa de ser home: el cromosoma Y", conclou Cáceres.  Segons destaquen els autors, la supressió del cromosoma Y es pot produir ja sigui per la seva pèrdua de funció, la qual cosa explicaria estudis previs, o per altres mecanismes mediats per la inactivació química (epigenètica) de les mateixes regions. "Certes exposicions ambientals, com poden ser el tabac i altres tòxics, podrien afectar la funció del cromosoma alterant-ne l'epigenètica", apunta González. Per als investigadors, els resultats d'aquest estudi obren la porta al desenvolupament de mètodes de detecció dirigits i teràpies específiques per a homes amb càncer.

Summary: Els homes tenen més risc de patir càncer per la pèrdua de funció de gens clau del cromosoma Y


El PPC ha registrat una bateria de propostes de resolució al debat de política general que se celebra entre aquest dimecres i demà dijous al Parlament entre les quals hi figura una iniciativa perquè la cambra insti el president de la Generalitat, Quim Torra, a sotmetre's a una qüestió de confiança "en el termini d'un mes" o bé convoqui eleccions. Els populars volen que el Parlament insti el Govern a "retornar i garantir la neutralitat als espais públics i a les institucions", en referència a la presència de llaços grocs i pancartes reclamant l'alliberament dels presos independentistes, i que es retirin les subvencions a les entitats "que no respecten l'ordenament estatutari i constitucional" o bé "trenquen la pacífica convivència". Així mateix, aposten per demanar al Govern el tancament de les delegacions que té a l'estranger i el cessament de l'exconsellera Meritxell Serret com a delegada a Brussel·les per tal de situar-hi "una persona que no tingui processos judicials oberts". També han impulsat propostes de resolució perquè el Parlament mostri el seu suport tant als Mossos d'Esquadra com a la Policia Nacional i a la Guàrdia Civil, i perquè s'incrementi la plantilla de la policia catalana i se'n garanteixi la neutralitat. En l'àmbit pressupostari, el PPC vol que s'insti el Govern a presentar un projecte de pressupostos per al 2020 abans del 10 d'octubre que compleixi amb els objectius de dèficit i endeutament fixats per l'Estat. També demana una rebaixa impositiva en gravamens com l'IRPF de les rendes "baixes i mitjanes" abans del canvi d'any.

Summary: El PPC vol que el Parlament insti Torra a sotmetre's a una qüestió de confiança o bé a convocar eleccions


El Govern assegura que hi ha converses "de manera permanent" per portar inversors a la fàbrica vallesana ACN Granollers.-El grup austríac Síntex, dedicat a la fabricació de components de l'automòbil, ha retirat l'oferta que va presentar al febrer per quedar-se la planta de Valeo, a Martorelles (Vallès Oriental), que preveu traslladar la seva producció a Saragossa a mitjans de 2017. Segons ha donat a conèixer CCOO, Síntex ha pres la decisió després que Seat li hagi retirat el projecte per a la fabricació de components pels nous models que s'han de produir a la fàbrica de Martorell. El conseller d’Empresa i Coneixement, Jordi Baiget, ha explicat que el Govern està "de manera permanent" en converses per portar inversors en plantes catalanes que estan en procés de deslocalització, com és el cas de Valeo.  L'oferta inicial de Síntex garantia la contractació de 100 dels 214 treballadors afectats pel trasllat de la planta, així com el pagament de les indemnitzacions acordades i una ocupació mínima per a un període de tres anys. La comissió de seguiment -formada pel comitè d'empresa i Valeo- ha lamentat la retirada de l'oferta i ha anunciat que "continuarem treballant per trobar un projecte que garanteixi una alternativa industrial i el manteniment dels llocs de treball".  Segons CCOO, hi ha cinc empreses que han manifestat el seu interès per les instal·lacions de Martorelles, tres de les quals estan vinculades al sector de l'automòbil. Una altra fa components per als sectors de l'automòbil i ferroviari i la darrera està dedicada  al sector dels electrodomèstics.  Hores abans que CCOO fes  pública aquesta informació, el conseller d'Empresa i Coneixement, Jordi Baiget, havia explicat que la Generalitat està oferint a possibles inversors plantes que estan en procés de deslocalització, com és el cas de Valeo de Martorelles o Autoliv de Granollers, les dues a la comarca del Vallès Oriental i les dues del sector de l'automoció. Baiget ho ha explicat precisament a Granollers, on ha assistit a un dinar amb empresaris de la Unió Empresarial Intersindical (UEI).

Summary: Síntex retira l'oferta per reindustrialitzar la planta de Valeo de Martorelles


La xef Carme Ruscalleda es posarà al capdavant de la cuina de l'Odyssey, situat a l'Hotel Metropole de Montecarlo, durant els mesos de juliol i agost. Segons un comunicat difós aquest divendres, el xef amb més estrelles Michellin, Joël Robuchon, i Chistophe Cussac, que porten els tres restaurants que hi ha a l'hotel, han convidat a la cuinera del Maresme a obrir un local efímer que oferirà "una experiència culinària única" coincidint amb el 30è aniversari del restaurant Sant Pau. Durant aquests dos mesos, entre dimarts i dissabte, els sopars de l'Odyssey tindran com a protagonista la gastronomia mediterrània i asiàtica de Ruscalleda amb plats "perfectament equilibrats amb sabors naturals, jugant amb contrastos i textures". La posada en marxa del local efímer, un restaurant 'pop-up', coincideix amb el 30è aniversari de l'obertura del restaurant Sant Pau i es manté dins l'aposta internacional que va iniciar fa 14 anys amb l'obertura d'un establiment a Tòquio. Carme Ruscalleda va fundar l'any 1988 el restaurant Sant Pau, un local amb una aposta per la qualitat i l'originalitat. El restaurant, amb tres estrelles Michelin, aposta pel producte de mercat amb un estil particular i una cuina d'inspiració lliure basada en la cultura culinària catalana. El 2014 va obrir al centre de Tòquio una rèplica del restaurant Sant Pau. L'establiment ofereix cuina catalana estacional realitzada amb productes frescos japonesos. Per la seva banda, l'Hotel Mandarin Oriental de Barcelona acull el restaurant 'Moments', un espai gastronòmic que recull el concepte del Sant Pau amb cuina moderna catalana. En aquest cas, el fill de Ruscalleda, Raül Balam n'és el xef. L'Hotel Metropole Montecarlo està situat al Carré d'Or, a poca distancia del casino i té vistes al mar Mediterrani. Va ser construït el 1889 i va ser completament renovat el 2004 pel dissenyador francès Jaques García, que el va transformar en un palau de 126 habitacions i suites. Aquest establiment té tres restaurants, dirigits per Joël Rebuchon i Chistophe Cussac. Al capdavant de la cuina de l'Odissey hi ha Robuchon. L'establiment està situat al costat d'una piscina i té un menú inspirat en el Mediterrani que "celebra el producte fresc de temporada i la cuina lleugera".

Summary: Carme Ruscalleda obrirà un restaurant efímer a l'Hotel Metropole de Montecarlo durant el juliol i l'agost


La regidora de la CUP a l'Ajuntament de Barcelona Maria Rovira ha demanat aquest dimecres al govern que posi sancions als organitzadors del torneig de tenis Comte de Godó per les "agressions masclistes" que van patir les seves hostesses quan no se les va permetre que s'abriguessin tot i el mal temps. Rovira ha demanat al consistori que deixi de posar diners en aquest torneig i també ha aprofitat l'ocasió per preguntar a l'executiu d'Ada Colau què pensa fer perquè aquesta "cosificació de la dona" no es torni a repetir en el Gran Premi de Fórmula 1 que tindrà lloc al Circuit de Montmeló, i on l'Ajuntament també hi destina recursos.  "Entenem que l'Ajuntament, en tant que administració que atorga més d'un milió d'euros al Godó és l'últim responsable de les condicions laborals que s'hi desenvolupen i que no es produeixin agressions masclistes", ha constatat Rovira, que ha demanat explicacions al consistori i quines mesures pensa emprendre perquè aquesta situació no es torni a repetir. En aquest sentit, ha recordat que d'aquí a pocs dies tindrà lloc el Gran Premi de Fórmula 1 al Circuit de Catalunya, escenari de situacions similars envers les dones. "Una administració que dia sí i dia també s'omple la boca de la defensa dels drets de les treballadores ha de sortir i donar la cara", ha insistit.

Summary: La CUP de Barcelona demana a l'Ajuntament que sancioni el Godó per "agressions masclistes" i que deixi de posar-hi diners


Els Mossos d'Esquadra han detingut un home de nacionalitat paquistanesa com a presumpte autor de cinc agressions sexuals comeses al barri de Poble Sec de Barcelona entre final de juliol i setembre. Segons la policia el detingut seguia la víctima fins al seu domicili i aprofitava d'entrar a la finca abans que la porta principal es tanqués i, un cop a l'interior, assaltava les víctimes per darrera amb violència, les subjectava amb força  i els tocava les parts íntimes. A partir de les declaracions de les víctimes i amb la descripció de l'agressor, el passat 24 d'octubre els Mossos van detenir l'home, que no té antecedents. Després de passar a disposició judicial, el jutge va decretar el seu ingrés a presó. En tots els casos els investigadors van constatar que l'autor dels fets actuava sempre amb el mateix procediment. A partir de les declaracions de les víctimes es va poder determinar que totes havien passat pel mateix lloc abans de ser agredides, una zona amb molta afluència de gent del Poble Sec de Barcelona. Amb aquesta informació i la descripció de l'autor dels fets, un home d'entre 35 i 45 anys i que portava el cap rapat,  es va dur a terme un dispositiu policial encaminat a poder identificar-lo. El passat 24 d'octubre els mossos van poder identificar l'home, que no tenia antecedents, i el van detenir.   En el moment de la detenció portava la roba que les víctimes havien descrit que duia quan les va assaltar. Durant l'entrada i escorcoll realitzada al seu domicili, els investigadors van poder intervenir també la roba que l'autor hauria utilitzat en d'altres fets.

Summary: Els Mossos detenen un home com a autor de cinc agressions sexuals al Poble Sec de Barcelona


El president de la Generalitat en funcions, Artur Mas, ha atribuït la querella contra el 9-N a la “ràbia” de l’Estat per l’èxit del procés participatiu, i ha preguntat als jutges si “comportar-se com un demòcrata equival a actuar com un delinqüent”. En la seva compareixença després de  declarar davant el Tribunal Superior de Justícia de Catalunya (TSJC), Mas s’ha declarat “màxim responsable” d’haver ideat i planificat el 9-N, però ha insistit que el van executar els voluntaris. Sobre el suport que ha rebut, el president ha donat les gràcies i ha considerat que “és bo que el país reaccioni, que faci notar que està unit”. “Desitjo que aquesta màxima no s’espatlli en aquests propers temps”, ha afegit. Segons Mas, tota aquesta causa judicial “no és un tema de dret o de lleis”, sinó una qüestió de “ràbia” per part de l’Estat en veure l’èxit del 9-N, l’enorme mobilització ciutadana i l’ampli ressò internacional. Això, al seu parer, és el que va provocar la querella, perquè l’Estat “no va acceptar amb una actitud democràtica normal que hi hagués hagut aquella gran festa cívica amb 2,3 milions de persones votant i un ressò molt gran a nivell internacional”.   Mas ha agraït les mostres de suport rebudes per ell i també per la consellera Irene Rigau i l’exvicepresidenta Joana Ortega. S’ha sentit, ha dit, “reconfortat i acompanyat”. Precisament, ha posat en valor la unitat demostrada aquests dies i ha remarcat que fins ara, sempre que el procés ha estat “al límit” hi ha hagut consens i han prevalgut els interessos de país per sobre dels de partit. Ha augurat que les imatges de membres d’un govern entrant a un tribunal “per haver posat les urnes” correran pel món, i ha destacat que llavors “és bo que el país reaccioni i que faci notar que està unit”. Mas ha desitjat que aquesta màxima de la unitat en els moments clau “no s’espatlli en els propers temps” i que tothom segueixi actuant com fins ara, “posant l’acord per sobre de qualsevol altra cosa, posant l’interès de país per damunt de l’interès de partit i de les persones”. Els voluntaris van ser els executors del 9-N “El procés de participació va ser conseqüència d’una evident iniciativa institucional i política, però també d’una intensíssima implicació i execució ciutadanes”. Això és el que ha traslladat Mas al TSJC, segons ell mateix ha explicat als periodistes des de la galeria gòtica del Palau de la Generalitat. El president ha dit que els voluntaris van ser els “autèntics executors” del procés participatiu del 9-N, però ha assegurat que ell és el “màxim responsable d’haver pres la iniciativa política, d’haver ideat i impulsat” el procés. “Sóc el responsable d’haver escoltat centenars de milers de persones que de manera pacífica i cívica van omplir carrers i places”, ha reblat. Ha recordat també que el 90% dels ajuntaments van reclamar que es posessin les urnes i que va actuar també “obeint diverses resolucions del Parlament aprovades per àmplies majories”. En aquest sentit, ha concretat als tribunals que tot i que la consulta s’havia dissenyat inicialment per ser executada pel Govern, a partir de la suspensió dictada pel TC del decret de convocatòria i de molts articles de la Llei de consultes, es va canviar el format i “ja no era l’administració la responsable de l’execució del 9-N, sinó que passaven a ser els voluntaris”. “La Generalitat col·laborava, informava, proveïa materials, donava explicacions, però no donava ordres ni instruccions”, ha assenyalat.  De fet, ha explicat que el govern espanyol al principi va fer “mofa” del procés participatiu en què es va convertir la consulta inicial, i va trigar més de 15 dies en recórrer al TC, el que va donar temps al Govern per fer tota la feina de preparació abans de deixar-ho en mans dels voluntaris, uns voluntaris, ha dit, que van ocupar-se fins i tot del recompte. Altra cosa, segons Mas, és que ell després sortissin a fer valoracions polítiques dels resultats.   Els tribunals s’han d’acostumar a l’escrutini públic El president també ha preguntat al jutge “si comportar-se com un demòcrata equival a actuar com un delinqüent”, i ha deixat en mans de la justícia la resposta a aquesta pregunta. Ha insistit que ell “no veu tema” en aquesta causa i l’únic que li queda és confiar en la “imparcialitat i el bon criteri” judicial. Ara bé, ja ha augurat que hi haurà “alguns que voldran forçar aquesta causa i portar-la fins al límit, perquè l’Estat en això no és neutre ni neutral”.  Sí que ha criticat el comunicat que va emetre el TSJC denunciant pressions, reconeixent que no l’entén. De fet, Mas ha apuntat que els tribunals haurien d’acostumar-se a l’escrutini públic, perquè si el Govern hagués de fer comunicats cada cop que hi hagués una manifestació o una pancarta, se’n faria un fart. “No és tracta de fer cap pressió, sinó de donar suport i d’expressar-se amb llibertat”, ha insistit. Inhabilitació? Depèn En demanar-li si acataria una sentència que comportés la seva inhabilitació, Mas ha respost deixant-ho tot obert. “Depèn del moment que estiguem, de la situació jurídica del país”, ha apuntat fent referència a un possible moment on Catalunya ja estigués desconnectada d’Espanya i no es regís pel seu codi penal. Ara bé, sí que ha advertit que el fet d’inhabilitar-lo a ell no aturarà el procés en cap cas. Després d'haver declarat davant del TSJC, unes 300 persones han rebut Mas en la seva arribada al Palau de la Generalitat amb estelades i crits d'independència. Un cop el president ha entrat a Palau, els manifestants han cantat 'Els Segadors'.

Summary: Mas atribueix la querella a la "ràbia" de l'Estat i pregunta si comportar-se com a demòcrata és actuar com a delinqüent


L'impulsor de Proactiva Open Arms, Òscar Camps, assenyala en declaracions a l'ACN des de Brussel·les que el preocupa "moltíssim" que qualsevol membre de l'organització estigui acusat d'afavorir la immigració clandestina i que sobre aquests pugui caure una pena de presó. "Sobretot quan parlem de penes de quinze anys", afegeix. Segons explica, ara per ara l'organització està centrant "tots els esforços en què puguin ser eximits d'aquest càrrec". "I esperem que això sigui així", remarca. De moment, per tant, no volen fer cap pas i prefereixen esperar a veure què diu el jutge. "El primer són les persones, quan creguem que estan lliures d'aquesta acusació podrem anar a una altra banda", matisa. No obstant això, sí que estan preparant un vaixell que pugui assumir les tasques de salvament que feia l'embarcació immobilitzada des de fa dies al port de Pozzallo. "Veiem que l'interès que té Itàlia de bloquejar el vaixell és gran i creiem que el període en que estigui immobilitzat serà llarg", lamenta. "Tenim una altra embarcació a punt de sortir, encara no està habilitada però diumenge que ve viatjarem a un altre país europeu on hi ha una possible tercera embarcació que pugui fer el que estava fent l'Open Arms", ha explicitat aquest dimarts en roda de premsa al Parlament Europeu, a Brussel·les. Camps ha comparegut davant dels mitjans juntament amb el coordinador general de missions Gerard Canals -un dels tres encausats- i l'eurodiputat d'ICV Ernest Urtasun. El fundador de l'ONG ha recordat en aquesta trobada amb els mitjans que el vaixell retingut està registrat com "un vaixell de salvament, amb tripulació professional de salvament" i que per això van dirigir-se a socórrer l'embarcació amb immigrants libis que es trobava en aigües internacionals. En aquest sentit, ha criticat que en tot moment s'hagi tractat el rescat de la barca de goma amb immigrants libis com "un tema de refugiats". Ha incidit que el que fan des de Proactiva Open Arms és socórrer "persones al mar que necessiten auxili". "Això és el que vam fer atenent a una sol·licitud del Centre de Roma, no ens qüestionem més". Encara sobre aquest punt ha reivindicat que "ningú hauria de morir abandonat al mar per una qüestió de competències". Per altra banda, durant l'atenció a la premsa també ha insistit que no tenen constància d'haver violat cap conveni internacional. "Parlem de vides en perill, en cap moment entrem a valorar en una situació d'emergència si les persones són o no sol·licitants de refugi", ha dit. Per últim, ha afegit que "són vides en perill i que així ho recullen els convenis internacionals".

Summary: Òscar Camps: "Ens preocupa moltíssim que algun membre de l'organització pugui anar a presó"


El No Surrender Festival, el festival d'homenatge a Bruce Springsteen que se celebra al municipi de Vilanova de Bellpuig (Pla d'Urgell), ha enviat aquest dilluns el seu regal d'aniversari al músic nord-americà. El 'Boss' celebra aquest 23 de setembre el seu 70è aniversari i rebrà un vídeo de l'esdeveniment, en el qual els assistents a la 3a edició del festival, que es va celebrar el 29 de juny, li canten el 'Happy Birthday' mentre sostenen una pancarta on es pot llegir: 'Happy 70's Boss'. El promotor del No Surrender Festival i propietari del restaurant L'Estoneta de Vilanova de Bellpuig, Josep Maria Pons, ha explicat que la iniciativa és la forma que tenen des del festival "d'agrair-li a Bruce Springsteen la seva contribució i homenatjar els participants". Pons ha comentat que el vídeo s'enviarà a la filla i la dona del cantant de New Jersey, a la seva discogràfica (Sony Music) i als clubs de fans internacionals que han donat suport al festival. A partir d'aquest dilluns, l'organització de No Surrender Festival farà difusió del vídeo a la seva web i a les diferents xarxes socials. Homenatge als participants del No Surrender El 29 de juny un total de 1.240 músics (cantants, guitarres, baixos, bateries, teclats i vents) van interpretar la cançó 'Glory Days' de Bruce Springsteen al camp de futbol de Vilanova de Bellpuig, una petita localitat lleidatana de 1.200 habitants, que va viure de nou un dia especial amb la celebració de la tercera edició d'aquest festival tant singular. Els 1.240 músics participants procedien, tant d'arreu de l'estat espanyol (Catalunya, Galícia, País Basc, Madrid, València, Andalusia, Mallorca) com de l'estranger (França, Itàlia, Alemanya, Holanda, Anglaterra, Suïssa, EUA i Austràlia). Les actuacions van finalitzar amb la interpretació del tema 'No Surrender', que dona nom al festival i s'ha convertit en el seu himne.

Summary: El No Surrender Festival felicita el 70è aniversari de Bruce Springsteen amb un vídeo especial